题临安邸
林升
宋
山外青山楼外楼,西湖歌舞几时休?暖风熏得游人醉,直把杭州作汴州。
病减
陆游
宋
病减停汤熨,身衰赖按摩。
书亏平日课,睡比故年多。
龟卜占休泰,医方校阙讹。
有时还一笑,隔浦起渔歌。
告少年
陈独秀
现代
太空暗无际,昼见非其形。
众星点缀之,相远难为明。
光形无所丽,虚白不自生。
半日见光彩,我居近日星。
西海生智者,厚生多发明。
摄彼阴阳气,建此不夜城。
局此小宇内,人力终难轻。
吾身诚渺小,傲然长百灵。
食以保躯命,色以逢种姓。
逐此以自足,何以异群生。
相役复相斫,事惯无人惊。
伯强今昼出,拍手市上行。
旁行越邻国,势若吞舟鲸。
食人及其类,勋旧一朝烹。
黄金握在手,利剑腰间鸣。
二者唯君择,逆死顺则生。
高踞万民上,万民齐屏营。
有口不得言,伏地传其声。
是非旦暮变,黑白任其情。
云雨翻覆手,信义鸿毛轻。
为恶恐不尽,惑众美其名。
举世附和者,人头而畜鸣。
忍此以终古,人生昼且冥。
古人言性恶,今人言竞争。
强弱判荣辱,自古相吞并。
天道顺自然,人治求均衡。
旷观伊古来,善恶常相倾。
人中有鸾凤,众愚顽不灵。
哲人间世出,吐辞律以诚。
忤众非所忌,坷坎终其生。
千金市骏骨,遗言觉斯民。
善非恶之敌,事倍功半成。
毋轻涓涓水,积之江河盈。
亦有星星火,燎原势竟成。
作歌靠少年,努力与天争。
吴兴黄浦亭庾中郎别诗
鲍照
南北朝
风起洲渚寒。
云上日无辉。
连山眇烟雾。
长波迥难依。
旅鴈方南过。
浮客未西归。
已经江海别。
复与亲眷违。
奔景易有穷。
离袖安可挥。
欢觞为悲酌。
歌服成泣衣。
温念终不渝。
藻志远存追。
役人多牵滞。
顾路惭奋飞。
昧心附远翰。
炯言藏佩韦。
出山吟
白居易
唐
朝咏游仙诗,暮歌采薇曲。
卧云坐白石,山中十五宿。
行随出洞水,回别缘岩竹。
早晚重来游,心期瑶草